Eskom-ondersoek uitgestelAnoj Singh (Foto: ANA) Die geskorste hoof finansiële beampte van Eskom, Anoj Singh, het ŉ dokument van 400 bladsye ingedien, minder as 24 uur voordat hy voor die parlementêre ondersoek oor die kragvoorsiener moes verskyn. “Ons gaan nie vandag met jou in gesprek tree nie,” het die voorsitter van die komitee, Zukiswa Rantho, gesê. “Ek wil ons teleurstelling as ŉ komitee bekend maak, want ons het jou genoeg tyd gegee.” Rantho het gesê dit is nie moontlik vir die LP’s van die parlementêre komitee oor openbare ondernemings, om reg te laat geskied aan die inligting wat hulle ontvang het nie, en Singh sal dus op ŉ latere datum teruggeroep word. Natasha Mazzone, DA-LP, het Singh daarvan beskuldig dat hy uitsteltaktiek gebruik en dat hy die komitee met minagting hanteer. “Dit wys maar net waarom ons in hierdie komitee is. Ons sal jou in Januarie sien,” het sy gesê. Singh het glo die dokumentasie Maandag teen 23:00 aan die komitee gestuur. Rantho het gesê dit sluit dokumente in wat die komitee ses maande gelede van hom vereis het. Singh is geskors op aandrang van Eskom-skuldeisers nadat die maatskappy in Augustus hul versekering, dat geen onreëlmatige betalings aan Trillian en McKinsey gemaak is nie, moes terugtrek. Dit het gevolg nadat die bestuurskonsultant Oliver Wyman aanbeveel het dat betalings van R1,6 miljard aan die twee maatskappye hersien moet word.